Na osnovu člаnа 38 stav 1 tačka 2 Zаkоnа о lоkаlnој sаmоuprаvi („Službeni list CG“, br. 2/18) i člana 32 tačka 37 Statuta Opštine Žabljak ("Službeni list CG - opštinski propisi", br. 27/18), Skupština Opštine Žabljak, na sjednici održanoj dana 27.12.2018.godine, **donijela je**

**ODLUKU**

**o javnim priznanjima opštine Žabljak**

**I OPŠTE ODREDBE**

**Član 1**

Odlukom o javnim priznanjima Opštine Žabljak (u daljem tekstu: Odluka) uređuju se javna priznanja Opštine Žabljak, uslovi, postupak i način njihove dodjele.

**Član 2**

 Izrazi koji se u ovoj Odluci koriste za fizička lica u muškom rodu, podrazumijevaju iste izraze u ženskom rodu.

**Član 3**

 Opština Žabljak dodjeljuje javna priznanja, radi odavanja priznanja za izuzetna dostignuća i doprinos od posebnog značaja za razvoj i ugled Opštine Žabljak, a posebno za izuzetne uspjehe u unapređivanju preduzetništva, privrede, obrazovanja, umjetnosti, kulture, zaštite i unapređivanja životne sredine, sporta, tehničke kulture, zdravstva, zaštite i spašavanja i drugih djelatnosti, kao i za podsticanje aktivnosti koje su tome usmjerene.

**II VRSTE JAVNIH PRIZNANJA I NAČIN DODJELE**

**Član 4**

 Javna priznanja Opštine Žabljak su:

1. Plaketa Opštine Žabljak i
2. Zahvalnica Opštine Žabljak.

**Član 5**

 Plaketa Opštine Žabljak je javno priznanje koje se dodjeljuje domaćim ili stranim pravnim ili fizičkim licima za izuzetna dostignuća, akcije i doprinose, u kontinuiranom dugogodišnjem radu u oblasti privrednih, društvenih i javnih djelatnosti od posebnog opšteg društvenog značaja za razvoj, ugled i promociju Opštine Žabljak.

 Odluku o dodjeli Plakete donosi Skupština Opštine Žabljak.

 Plaketa Opštine Žabljak se dodjeljuje na svečanoj sjednici ili povodom raznih jubileja, obilježavanja državnih praznika i drugih manifestacija.

**Član 6**

 Zahvalnica Opštine Žabljak se dodjeljuje domaćim ili stranim pravnim ili fizičkim licima za zasluge u oblastima društvenih i javnih djelatnosti od posebnog društvenog interesa za Opštinu Žabljak, naročito za sprovođenje pojedinačne akcije u oblastima socijalne zaštite, zaštite životne sredine, zdavstva, obrazovanja, kulture, sporta, pojedinim akcijama u okviru mjesnih zajednica, učinjenih podviga, humanitarnim akcijama, te ostalom društvenom radu.

 Odluku o dodjeli zahvalnice donosi Skupština Opštine ili predsjednik Opštine, prema potrebi, tokom cijele godine mimo postupka iz poglavlja IV ove Odluke.

 Zahvalnica je javno priznanje koje se dodjeljuje na svečanoj ili drugoj sjednici, ili povodom raznih jubileja, proslava i društvenih manifestacija.

**III OBLIK I IZGLED JAVNIH PRIZNANJA**

**Član 7**

 Javna priznanja iz člana 3 ove Odluke sastoje se od odgovarajuće diplome ispisane na tvrdom papiru formata A3, s grbom Opštine Žabljak, na kojoj je ispisan naziv priznanja, ime i prezime dobitnika priznanja ako je dobitnik fizičko lice, odnosno naziv pravnog lica ili udruženja, dostignuće za koje se priznanje dodjeljuje i datum uručenja, potpis predsjednika Skupštine i predsjednika Opštine Žabljak.

**IV POSTUPAK PODNOŠENJA PREDLOGA I DODJELE JAVNIH PRIZNANJA**

**Član 8**

 Predlog za dodjelu javnih priznanja iz člana 3 stav 1 i tačke 1 i 2 ove Odluke, podnosi se Skupštini opštine Žabljak - Služba Skupštine.

**Član 9**

 Pravo predlaganja kandidata tokom cijele godine imaju: privredna društva, javne službe, nevladine organizacije, sportske i druge organizacije, mjesne zajednice, pojedinci i drugi subjekti.

**Član 10**

 Predlog za dodjelu javnog priznanja Opštine Žabljak podnosi se u pisanom obliku.

 Pisani predlog za dodjelu javnog priznanja Opštine Žabljak obavezno sadrži sledeće podatke: ime i prezime odnosno naziv podnosioca predloga, prebivalište ili sjedište podnosioca predloga, naziv javnog priznanja i područje za koje se podnosi predlog, iscrpno obrazloženje predloga odnosno postignuća i doprinosa radi kojih se predlaže dodjela javnog priznanja Opštine Žabljak.

**Član 11**

 Postupak za dodjelu javnih priznanja sprovodi Žiri.

 Predsjednika i članove Žirija imenuje Skupština opštine na period od jedne godine i isti mogu biti ponovo imenovani.

 Predlog za izbor članova Žirija Skupštini opštine podnosi predsjednik Opštine.

**Član 12**

 Žiri ima predsjednika i četiri člana.

 Za članove žirija imenuju se istaknuti javni, kulturni, naučni i sportski radnici.

 Žiri na prvoj konstitutivnoj sjednici donosi Poslovnik o svom radu.

 U slučaju prestanka mandata članu žirija, novoizabranom članu mandat traje do isteka mandata žirija.

**Član 13**

 Žiri odlučuje na sjednicama.

 O toku sjednice i glasanju vodi se zapisnik.

 Žiri donosi odluke većinom glasova svih članova.

 U slučaju potreba provjere i pojašnjenja podataka iz predloga, žiri može tražiti mišljenje od državnih organa i organa lokalne samouprave.

 U slučaju potrebe prilikom razmatranja podnesenih predloga, žiri se može konsultovati sa stručnjacima za pojedine oblasti.

**VI PRELAZNE I ZAVRŠNE ODREDBE**

**Član 14**

 Stručne i administrativne poslove, kao i evidenciju o priznanjima obavlja Služba Skupštine.

**Član 15**

Ova odluka stupa na snagu osmog dana od dana objavljivanja u "Službenom listu CG - opštinski propisi".

Broj: 030/18-01-609

Žabljak, 27.12.2018.godine

**SKUPŠTINA OPŠTINE ŽABLJAK**

**PREDSJEDNIK SKUPŠTINE,**

 Tomčić Vidoje